**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6974881331, 6974055854, 6972620039,** web site: [**www.eakp.gr**](http://www.eakp.gr/)**,** email: **info@eakp.gr**

**Αθήνα 19 Αυγούστου 2023**

**ΔΕΛΤΙΟ ΤΥΠΟΥ**

**Θέμα δημοσιογραφικής δεοντολογίας σχετικά με τρόπο παρουσίασης**

 **της από 18/8/2023 παρέμβασης της Ε.Α.Κ.Π.**

 **προς τον Υπουργό Κλιματικής Κρίσης και Πολιτικής Προστασίας**

 **Πρός: Όλα τα Μ.Μ.Ε.**

**Κοιν/ση: Ε.Σ.Η.Ε.Α.**

Μετά από ενημέρωση που είχαμε ως Ενωτική Αγωνιστική Κίνηση Πυροσβεστών για περιστατικό άδικης και καταχρηστικής πειθαρχικής δίωξης συναδέλφου Αρχιπυροσβέστη του 2ου Πυροσβεστικού Σταθμού της Θεσσαλονίκης, προχωρήσαμε ως οφείλαμε, μεταξύ άλλων ενεργειών, σε παρέμβαση προς τον Υπουργό Κλιματικής Κρίσης και Πολιτικής Προστασίας (βλ. [www.eakp.gr](http://www.eakp.gr) από 18/8/2023).

Η συγκεκριμένη ενέργεια έτυχε φιλοξενίας από αρκετά Μέσα ενημέρωσης και ειδησεογραφικές ιστοσελίδες. Δυστυχώς όμως διαπιστώσαμε ότι αρκετές ενημερωτικές ιστοσελίδες αναπαρήγαγαν σχετική ανάρτηση από την ενημερωτική ιστοσελίδα του Voria.gr όπου για αγνώστους προς εμάς λόγους παρουσιάζεται μια εντελώς διαστρεβλωμένη εικόνα του περιστατικού!

Κατανοούμε ότι είναι στη διακριτική ευχέρεια των Μέσων αυτών να επιλέξουν το χρόνο και το χώρο που θα αφιερώσουν στην κάθε είδηση. Ωστόσο, στις περιπτώσεις που δεν είναι δυνατόν να φιλοξενηθούν αυτούσιες οι ανακοινώσεις της Ε.Α.Κ.Π., θα τους παρακαλούσαμε πολύ να μην ερμηνεύουν και διαστρεβλώνουν τα γεγονότα κατά το δοκούν.

Θυμίζουμε λοιπόν ότι στην σχετική παρέμβασή μας για το ανωτέρω περιστατικό αναφέρεται και μάλιστα με υπογράμμιση, ότι ο Αρχιπυροσβέστης από το 2ο Π.Σ. Θεσσαλονίκης: *«****εκτέλεσε κανονικά*** *την καθόλα νομικά αβάσιμη και ανοίκεια προς τα πυροσβεστικά καθήκοντα διαταγή».*

Ο συνάδελφος σε καμία περίπτωση δεν διώκεται για άρνηση εκτέλεσης διαταγής αλλά επειδή απλώς εξέφρασε τη γνώμη του.

Θα παρακαλούσαμε λοιπόν κάθε εμπλεκόμενο Μέσω ενημέρωσης να προβεί στις απαραίτητες διορθώσεις δείχνοντας τον απαραίτητο σεβασμό τόσο στο συνταγματικά κατοχυρωμένο δικαίωμα του λαού στην πληροφόρηση (παρ. 1, άρ. 5Α, Συντάγματος) αλλά πολύ περισσότερο στο συνάδελφο που από ασθενή θέση παλεύει για δικαιοσύνη αυτή τη στιγμή και τέτοιες διαστρεβλώσεις μπορεί να λειτουργήσουν ιδιαίτερα επιζήμια.

Εφεξής, θα ήταν ίσως για όλες τις πλευρές καλύτερο να δημοσιεύονται αυτούσια και ολόκληρα τα κείμενα της Ε.Α.Κ.Π. Διαφορετικά συνιστούμε να μη διαστρεβλώνονται οι θέσεις μας, τα γεγονότα και η αλήθεια.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**